O 9 de noviembre de 1918 se formó en Bavera un Gubierno revolucionario de tipo sovietico, a dita Münchner Räterepublik u ""Republica d'os Concellos"", proclamata por o socialista Kurt Eisner. Quan Eisner fue asasinato en primerías de 1919, iste rechimen encara tornó más enta a cucha politica. Mesmo o quartel a on se trobaba Hitler yera dirichito por un ""concello"" u soviet. En primerías, Hitler, a qui no li cuacaba a situación politica, albandonó Múnich ta dirichir-se enta Traunstein. Sindembargo, en 1919, quan a situación politica yera dubtosa en no estar platero si dominaría o Kommunistische Partei Deutschlands (Partito Comunista Alemán) u o Sozialdemokratische Partei Deutschlands (Partito Socialdemocrata Alemán), Hitler fue esleito delegato por o suyo quartel, dos vegatas (a primera mientres o Gubierno socialista, a segunda mientres o efimero Gubierno comunista). Encara que no s'afilló a denguno d'ixos dos partitos, no fació cosa ta combatir-los; antiparte, ye fácil que os soldatos que l'esleyoron tenesen conoixencia d'a suya ideyolochía de tipo nacionalista. Istos feitos s'escaicioron chusto quan as tropas federals, unitas a bell uns voluntarios d'os Cuerpos francos, prenioron a ciudat de Múnich y rematoron con o suyo Gubierno de cuchas.